Lectio Divina

*fuq il-Vanġelu tal-Ħadd*

**5 Ħadd tal-Għid**

Sena B

Ġw 15:1-8

*1Jiena d-dielja tassew, u Missieri l-bidwi. 2Kull żarġuna fija li ma tagħmilx frott jaqtagħha, u kull waħda li tagħmel il-frott issafiha biex tagħmel frott aktar. 3Intom ilkoll safjin minħabba l-kliem li jien għidtilkom. 4 Ibqgħu fija, u jien fikom. Bħalma ż-żarġuna ma tistax tagħmel frott minnha nfisha, jekk ma tibqax fid-dielja, hekk anqas intom jekk ma tibqgħux fija. 5Jien hu d-dielja, intom il-friegħi. Min jibqa' fija u jiena fiħ, dan jagħmel ħafna frott, għax mingħajri ma tistgħu tagħmlu xejn. 6Min ma jibqax fija jintrema barra bħal fergħa u jinxef, imbagħad jiġimgħuhom u jitfugħom fin-nar jinħarqu. 7Jekk tibqgħu fija u jibqa’ kliemi fikom, itolbu kullma tridu u jkunilkom. 8Missieri jissebbaħ billi tagħmlu ħafna frott u turu li intom dixxipli tiegħi.*

**Ġw 1-8, 9-17**

Ġw 15:1 - 16:3 hija l-qalba ta' l-aħħar ċena/diskors [Kap 13 u 14: kif Alla jkun magħruf u t-tluq ta' Ġesù. Kap 16-17: tluq ta' Ġesù kif jingħaraf Alla].

Filwaqt li hawnhekk, fil-qalba, nsibu tlett taqsimiet:

1. Ibqgħu fija: v.1-11
2. Ħobbu lil xulxin: v. 12-17
3. [Ser jobgħodukom 15:18 – 16:3]

Li l-qofol tagħhom hi l-ordni li nħobbu bħalma ħabb Ġesù vv.12-17.

1. Li tibqa f'Ġesù: Sabiex nagħmlu ħafna frott jeħtieġ li nibqgħu f' Ġesu. Huwa l-Missier li jaħdem id-dielja u jiżborha. Ir-rabta ta' mħabba li hemm bejn il-Missier u l-Iben issa tissarraf f'rabta ta' mħabba bejn Ġesù u d-dixxipli.

vv. 1-8 : **Id-dielja awtentika (***n alethivn***)**

Insibu fit-TQ id-dielja bħala immaġni tal-poplu t'Alla (cf. Is 5:1-7, Eż 15, Sal 80:9-16.) Ġesù iżda huwa l-vera dielja, l-għajn tassew tal-vera ħajja (*Zwn* li tista tiġi biss min għand il-Missier) u għajn tal-frott. Ġesù jqis ruħu bħala dielja li hija ta' sidu il-Missier.

Bħal parabboli tar-ragħaj u tal-bieb, (Ġw.10) din jista’ jkun li bdiet bħala parabbola ta' Ġesù li mbagħad saret allegorija : id-dielja hu Ġesù, il-bidwi hu l-Missier, iż-żraġen huma d-dixxipli u l-friegħi miżburin u maħruqin huma dawk li tneħħew mill-komunità. Għaldaqstant għanda parabbola ta' ġudizzju, jista jkun tal-eretiċi gnostiċi, iżda x'aktarx li nsibu hawn kritika tad-dielja falza tas-Sinagoga (bħal Is 5:1-7). Dawk li baqgħu ser ikun miżbura fil-persekuzzjoni li ġejja. (imħabbra fil Kap 16).

Mhix ħaġa kbira li Kristu-dielja għanda kuntest Ewkaristiku (bħal, *Jien hu l-ħobż tal-ħajja*), filwaqt li d-dixxipli-friegħi ifakkruna fil-Knisja ġisem ta' Kristu (S Pawl).

Madanakollu, irridu nqisu li: minkejja l-fatt li jitkellem fuq id-dielja, milli jidher din il-metafora iżjed isservi sabiex tfisser it-tema: li nibqgħu Fih [*meveiv*: v.4(x 3), v.5, v.6, v.7(x2), v.9., v.10 (x2)].

It-tema ta' dan id-diskors kollu (vv. 1-17) huwa ir-relazjoni (rabta) tan-Nisrani ma' Ġesù, il-komunjoni u l-ħajja li jaqsmu flimkien, u l-ħajja ta' Kristu bħala għajn tal-għemejjel tajba tan-nisrani. Sabiex jista’ jagħti frott, in-nisrani jeħtieġ li jkun jaqsam ħajja ma' Ġesù. Hekk kif il-friegħi jieħdu l-ħajja mid-dielja, hekk in-Nisrani jislet il-ħajja min Ġesù v.5. Għaldaqstant, jeħtieġ li jissaffew. Dan, bil-kliem, jiġifieri bit-tagħlim tiegħu kollu (v.4).

Dan għaliex il-bidwi (il-Missier) huwa dak li jieħu ħsieb tassew id-dielja u l-frott li tagħti. Jeħtieġ li jiżbor sabiex jitkeċċa l-mard u l-friegħi jieħdu r-ruħ... Fergħa li ma tagħtix frott mhix biss fergħa li ma tipproduċix, imma hija fergħa mejta. Jekk il-bidwi jiżbor, id-dielja tista’ tikber u tagħti aktar frott u aħjar. Id-dixxipli, li ndafu bil-kelma ta' Kristu, issa jistgħu isiru żraġen li jagħtu frott tajjeb. Frott tajjeb, in-Nisrani huwa msejjaħ biex jikber f'dik il-ħajja divina u fl-għaqda ma' Ġesù.

Jekk qed jitkellem fuq id-dielja u l-friegħi, u fuq ix-xogħol li jsir fiha, dan ifisser li l-ħajja nisranija hija ħajja ta' ħidma, li għanda tagħti l-frott. L-għaqda ma' Ġesù, ir-rabta ma' Ġesù , min banda hija meħtieġa (kundizjoni) biex tagħti l-frott , u mill-banda l-oħra titlob din ir-rabta.

v.4 *Ibqgħu fija u jien fikom*. Mhux biżżejjed li kienu miegħu u rċevew il-kelma tiegħu. Jeħtieġ li jibqgħu fih u Hu jibqa fihom (4a). Jekk jibqgħu f'Ġesù bil-fidi, Hu jibqa' fihom bl-imħabba u bil-ħidma tiegħu. Irid ikun hemm rabta u għotja wieħed lill-ieħor (Ġesù – dixxipli). Għalhekk l-ebda fergħa li ma tibqax fih ma tista tgħix jew tagħti ħajja u frott.

Li tibqa u li ma tibqax f'Ġesù: 5b-8. Din ir-rabta mhix biss xi ħaġa li tgawdiha biss....jeħtieġ li jkun hemm il-ħidma, li mingħajr Ġesù mhix possibbli. Għalhekk: *Mingħajri ma tistgħu tagħmlu xejn*. U din il-ħidma mhix ħlief l-imħabba tal-oħrajn u l-frott tagħha, l-għemejjel tajba. Jekk id-dixxiplu ma jibqax f'Ġesù, jitbiel, jinxef u jmut, ma jibqa tajjeb għal xejn ħlief biex jinħaraq. (cf. Ukoll 2 Kor 3:5: il-ħila tagħna ġejja min Alla).

Iżda (v.7) min jibqa' fih ikollu tweġiba għat-talb/a tiegħu. Dan it-talb dejjem ser ikun skond dak li Ġesù irid u jitlob, u għalhekk jinstema.It-talb tal-Insara dejjem għandu jkun f'armonija mar-rivelazzjoni kollha ta' Ġesù u bl-ubbidjenza għal dak kollu li talabna (ikkmanda) hu.

vv.6-7, verbi fil-passiv, mela dak li jiżbor u dak li jagħti li hu mitlub huwa il-Missier. Missieri l-bidwi: kull fejn hemm il-ħidma tas-salvazjoni, Ġesù jifhem lilu nnifsu bħala strument tal-Missier, li Hu l-għajn tal-imħabba li ssalva l-bniedem.

Iżjed ċara fil-v.8: din ir-rabta ma' xulxin tkun għall-glorja tal-Missier: Hemm biss misjoni waħda ta' Ġesù u tad-dixxipli tiegħu. F'din il-misjoni, il-Missier huwa mfaħħar u meqjum (gloria) (R. Brown, 2:p662). U min dan jingħarfu li huma dixxipli ta' Ġesù.

v.8: Bħal 14:12 (*min jemmen fija, jagħmel hu wkoll għemejjel li nagħmel jien, u akbar minnhom*), Il-Missier jingħata glorja u qima fil-ħidma ta' Ġesù, li hu wieħed mal-Missier, kif ukoll fil-ħidma u l-għemejjel tad-dixxipli ta' Ġesù, li jkomplu l-misjoni tiegħu; ukoll fix-xhieda tagħhom tal-ħajja fi Kristu, bl-imħabba u bl-għemejjel tagħhom.

**Biex nitlob:**

1. Kemm jien konvint li: (a) mingħajr Ġesù l-Mulej ma nista' u ma nistgħu nagħmlu xejn; (b) imlaqqmin ġewwa fih, nistgħu nagħmlu ħafna frott (ħwejjeġ kbar) u nwasslu l-imħabba t'Alla nnifsu lill-oħrajn.
2. X'inhuma dawk l-friegħi li l-Mulej jeħtieġ jiżbor fija sabiex tissaħħaħ il-ħajja tiegħu ġewwa fija?